Na temelju članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17) i članka 30. Statuta Općine Privlaka („Službeni glasnik Zadarske županije“, br. 05/18 ), Općinsko Vijeće Općine Privlaka, na svojoj 13. sjednici održanoj dana 12. srpnja 2018. godine, d o n o s i

**PRAVILNIK**

**O UTVRĐIVANJU KRITERIJA I POSTUPKA ZA DODJELU STIPENDIJA UČENICIMA I STUDENATIMA S PODRUČJA OPĆINE PRIVLAKA**

1. **OPĆE ODREDBE**

Članak 1.

Ovim Pravilnikom utvrđuju se opći uvjeti, način, postupak, obveze korisnika kao i druga pitanja u svezi sa odobravanjem stipendija učenicima i studentima na području općine Privlaka.

Članak 2.

Općina Privlaka (u daljnjem tekstu: Općina) odobravat će stipendije za obrazovanje učenika srednjih škola i studenata.

Naziv stipendije je Stipendija Općine Privlaka (u daljnjem tekstu : Stipendija).

Sredstva za ovu namjenu osiguravaju se iz proračuna Općine.

Članak 3.

Pravo na stipendiju mogu ostvariti učenici srednjih škola i studenti koji su:

* državljani Republike Hrvatske s prebivalištem na području Općine Privlaka i

imaju status redovnog učenika ili studenta, a nemaju odobrenu stipendiju ili kredit od strane drugog subjekta

 Članak 4.

Iznimno su mogući i drugi oblici potpore (jednokratne novčane pomoći, nagrade, priznanja i slično) i to za učenike i studente koji ostvare izuzetan uspjeh tijekom školovanja, sudjelovanja i pobjede na znanstvenim, umjetničkim ili sportskim natjecanjima.

Članak 5.

 Stipendije se odobravaju za jednu godinu školovanja i u pravilu su bespovratne.

 Učenici ostvaruju pravo na nastavak primanja Stipendije bez ponavljanja natječajnog postupka, u okviru programa za koji su stipendirani, ako školsku godinu završe s najmanje prosječnom ocjenom 4,5, a studenti ako upišu narednu godinu studija bez ponavljanja.

Članak 6.

Broj Stipendija koje će se dodijeliti u određenoj godini i pojedinačni iznos Stipendije određuje načelnik Općine Privlaka na prijedlog Povjerenstva za dodjelu stipendija (u daljnjem tekstu: Povjerenstvo), a sukladno financijskim mogućnostima Općine Privlaka u toj godini.

1. **KRITERIJI ZA DODJELU STIPENDIJA**

Članak 7.

Kriteriji na temelju kojih se vrši odabir kandidata za dodjelu Stipendija su:

* opći uspjeh u prethodnoj godini školovanja,
* sudjelovanje na natjecanjima,
* objavljeni radovi ili priznati patenti/izumi,
* osvojene nagrade,
* upis na neku od umjetničkih akademija,
* socijalno – materijalno stanje (također kao i korektivni kriterij).

Naznačeni kriteriji primjenjuju se za postignuća u prethodnoj godini školovanja.

Članak 8.

1. **Opći uspjeh**

Za učenike i studente prve godine:

OCJENA: BODOVI:

4,00 - 4,49 40

4,50 - 4,89 50

4,90 – 5,00 60

**Napomena**: Studentima prve godine koji su sve razrede srednje škole završili sa odličnim uspjehom dodaje se 5 bodova.

Za studente starijih godina:

OCJENA: BODOVI:

 3,00 - 3,49 30

 3,50 - 3,99 40

 4,00 - 4,49 50

 4,50 - 4,79 60

 4,80 - 5,00 70

1. **Sudjelovanje na natjecanjima**

Županijsko natjecanje

Osvojeno mjesto: Bodovi:

1. 20
2. 15
3. 10

 sudjelovanje 5

Državno natjecanje

Osvojeno mjesto: Bodovi:

1. 25
2. 15
3. 10

 sudjelovanje 5

Međunarodno natjecanje

Osvojeno mjesto: Bodovi:

1. 25
2. 20
3. 15

 sudjelovanje 10

 **3. Objavljeni radovi ili priznati izumi**

1.)u inozemstvu 25 bodova

2.) u zemlji 20 bodova

1. **Osvojene nagrade**
2. Nagrada sveučilišta 30 bodova
3. Nagrada fakulteta 20 bodova

 **5. Socijalno – materijalno stanje**

- kandidati invalidi preko 80% 30 bodova

- bez oba roditelja 25 bodova

* dijete poginulog branitelja 25 bodova
* bez jednog roditelja 15 bodova
* roditelj invalid 80% ili više 15 bodova
* za svakog brata ili sestru

koji je učenik ili student

izvan mjesta prebivališta 10 bodova

* za svakog brata ili sestru,

učenika u mjestu prebivališta 8 bodova

**Napomena**: Postignuti bodovi po osnovu socijalno-materijalnog stanja se ne zbrajaju već za svakih 25 bodova kandidat dobiva 10 bodova u ukupnom zbroju.

**6. Dodatno**

Studentima umjetničkih akademija se ukupnom zbroju dodaje 5 bodova.

 Objavljeni radovi koji će se bodovati smatraju se samo oni članci koji su objavljeni u relevantnim stručnim izdanjima za pojedino znanstveno područje i oni koji imaju stručnu recenziju.

 Sudjelovanje na natjecanjima boduje se ako su natjecanja verificirana od strane ministarstva nadležnog za obrazovanje ili relevantnih međunarodnih institucija, a za samo sudjelovanje na takvim natjecanjima kandidati dobivaju bodove samo ako su se plasirali do 15. mjesta.

Članak 9.

 Nakon obavljenog bodovanja po pojedinim kriterijima iz članka 8. ovoga Pravilnika, sastavlja se bodovna lista na koju se temeljem ukupnog broja bodova sakupljenih po svim kriterijima, redom od najvećeg prema najmanjem, upisuju pojedini kandidati i tako se dobiva lista prvenstva.

 Ukoliko na listi iz stavka 1. ovoga članka dvojica ili više kandidata ostvare jednak broj bodova, prednost se daje onome koji je ostvario veći broj bodova po osnovi socijalno-materijalnog stanja.

1. **POSTUPAK DODJELE STIPENDIJA**

Članak 10.

 Postupak dodjele stipendija provodi se u pravilu početkom nove nastavne godine.

Članak 11.

 Postupak i sve poslove u vezi s postupkom dodjele stipendija provodi Povjerenstvo, koje se sastoji od predsjednika i dva člana.

Članak 12.

 Temeljem odredbi članka 7. i 8. ovoga Pravilnika, Povjerenstvo raspisuje javni natječaj za dodjelu stipendija, čime započinje postupak dodjele.

 Natječaj za dodjelu stipendija objavljuje se u dnevnim novinama i na internetskoj stranici Općine Privlaka, a može se objaviti i na druge načine o čemu odlučuje Povjerenstvo prigodom raspisivanja.

 Članak 13.

 Natječaj za dodjelu Stipendije sadrži:

* broj Stipendija,
* visinu Stipendije,
* rok u kojem se podnose prijave na natječaj i dokumentacija koju je potrebno priložiti,
* kriterije na temelju kojih će se obaviti odabir između prijavljenih kandidata,
* ostalo ukoliko tako odredi Povjerenstvo i načelnik Općine.

Članak 14.

 Ukoliko se u natječaju, iz objektivnih razloga ne odredi iznos Stipendije, naznačit će se da će načelnik Općine odluku o visini Stipendije donijeti naknadno ovisno o financijskim mogućnostima za tu godinu.

 Članak 15.

 Nakon isteka roka za podnošenje prijava, pristupa se razmatranju pristiglih prijava i njima priložene dokumentacije.

 Ukoliko se utvrdi da je neka prijava nepotpuna ili sadrži dokumentaciju koja nije valjana, pozvat će se podnositelja da je dopuni u roku koji ne može biti duži od 3 dana od dana primitka poziva za dopunu, odnosno ispravak.

 Ukoliko se utvrdi da je prijava nepravovremena ili ukoliko se podnositelj ne odazove u roku određenom za dopunu ili ispravak nepotpune ili nevaljale isprave prijava će biti odbačena.

 Pravovremene ili potpune prijave boduju se primjenom kriterija utvrđenih ovim Pravilnikom.

Članak 16.

 Po završenom bodovanju sastavlja se bodovna lista prvenstva sukladno odredbama iz članka 8. i članka 9. ovoga Pravilnika.

 Bodovna lista iz stavka 1. ovoga članka objavljuje se na internetskoj stranici Općine Privlaka.

 Kandidati imaju pravo prigovora na utvrđenu bodovnu listu u roku 8 dana od dana objave iste. O prigovoru rješava načelnik Općine.

 Nakon rješavanja prigovora formira se konačna lista, a svi kandidati s kojima se treba sklopiti Ugovor o stipendiranju pozivaju se na potpisivanje ugovora.

1. **UGOVOR O STIPENDIRANJU**

Članak 17.

 Ugovor o stipendiranju sadrži:

* ugovorne strane,
* naziv i mjesto obrazovne ustanove,
* naziv zvanja ili zanimanja za koje se učenik/student obrazuje,
* visinu stipendije,
* način kontrole korištenja stipendije,
* odustajanje od korištenja stipendije i otkaz ugovora,
* način rješavanja međusobnih prava, obveza i spornih slučajeva.

 Za ono što ne bude posebno određeno ugovorom o stipendiranju stavit će se naznaka u samom Ugovoru da je određeno ovim Pravilnikom.

Članak 18.

 Ugovor o Stipendiranju zaključuje se u dva primjerka.

 Ugovor u ime Općine potpisuje Načelnik, a s druge strane potpisuje korisnik (učenik ili student). Ako je korisnik maloljetan, u njegovo ime potpisuje roditelj ili skrbnik uz supotpis maloljetnog učenika.

Članak 19.

 Stipendije se isplaćuju do 15. u mjesecu za tekući mjesec i to preko tekućeg računa, korištenjem usluga banke.

 Tijekom školske godine isplata teče od 01. listopada do 31. srpnja. Studentima završne godine isplata teče u istom periodu ako im program traje parni broj semestara, a ako im program traje neparan broj semestara isplata teče do 28. veljače. Stipendija se ne isplaćuje u kolovozu i rujnu.

Članak 20.

 Ugovoreni iznos Stipendije se može tijekom školovanja povećavati i smanjivati ovisno u mogućnostima Općine.

 Kako bi bile pravovaljane sve promijene ugovornog odnosa, moraju biti sastavljene u pisanoj formi u vidu aneksa temeljnom ugovoru. O promjenama ugovornog odnosa odlučuje načelnik Općine na prijedlog Povjerenstva.

Članak 21.

 Učenik odnosno student je dužan nastavnu godinu za koju se stipendira završiti u roku.

 Ukoliko učenik, odnosno student nastavnu godinu ne završi u roku a za to nema naročito opravdan razlog (bolest u dužem trajanju, smrt najbližeg člana obitelji i sl.) dužan je izvršiti povrat primljenih sredstava.

 O uvažavanju razloga za ne završavanje nastavne godine odlučuje načelnik Općine na prijedlog Povjerenstva.

Članak 22.

 Pravo na nastavak isplate Stipendije sukladno članku 5. stavku 2. ovoga Pravilnika stječe se predajom potvrde o upisu u sljedeću nastavnu godinu:

* učenici do 31. kolovoza
* studenti do 31. listopada

Korisnici Stipendije su dužni uz potvrdu dostaviti i ovjereni prijepis ocjena.

Članak 23.

Učenik/student gubi pravo na stipendiju:

* ako prekine školovanje za koje je Stipendija odobrena,
* ako se ne upiše u višu godinu školovanja, a zato nema osobito opravdan razlog,
* ako ne diplomira u apsolventskom roku, a zato nema osobito opravdan razlog,
* ako promijeni prebivalište izvan općine Privlaka.

 Korisnik Stipendije je dužan o svakoj promijeni obavijestiti Jedinstveni upravni odjel Općine i to u roku od 15 dana od dana promijene.

Članak 24.

 Ukoliko učenik/student prekrši bilo koju od obveza preuzetih ugovorom o stipendiranju, Općina ima pravo na jednostrani raskid istog te će se tražiti povrat isplaćene Stipendije u cijelosti.

 Jednostrano će se raskinuti ugovor s korisnikom te tražiti povrat isplaćenog iznosa i ukoliko:

* korisnik koristi stipendiju ili kredit drugog subjekta,
* se utvrdi da je korisnik dao netočne podatke ili dokumente u postupku zaključivanja ugovora,
* korisnik bude pravomoćno osuđen za kazneno djelo

 Ugovor s korisnikom Stipendije se može raskinuti i na njegov osobni zahtjev te je tada dužan vratiti cijeli iznos isplaćene Stipendije.

1. **PRIJELAZNE I ZAVRŠNE ODREDBE**

Članak 25.

 Sve stručne, administrativno tehničke i druge poslove oko objave natječaja, prikupljanja prijava, odabira kandidata, pripreme ugovora, isplate stipendija, praćenja uspjeha u školovanju obavlja Jedinstveni upravni odjel Općine.

Članak 26.

 Stupanjem na snagu ovog Pravilnika, stavlja se van snage Pravilnik o stipendiranju i odobravanju drugih oblika potpore učenicima i studentima u Općini Privlaka („Službeni glasnik Zadarske županije“, br 13/06).

Članak 27.

 Ovaj Pravilnik stupa na snagu osmog dana od dana objave u „Službenom glasniku Zadarske županije“.

KLASA:604-01/18-01/01
URBROJ:2198/28-01-18-1

Privlaka, 12. srpnja 2018. godine

 OPĆINA PRIVLAKA

 OPĆINSKO VJEĆE

 PREDSJEDNIK

 Nikica Begonja